AĠĠORNAT: "Ninżel jien, jinżel kulħadd" – Fenech meta ngħata l-ittri ta' Keith Schembri
Imtella' Awwissu 18, 2020 - Aġġornata 18 Ta' Awwissu, 2020 7:31pm Rapport: Glen Falzon Ritratti: Arkivji Dalgħodu kompliet tinstema' l-kumpilazzjoni kontra Yorgen Fenech, akkużat li kien il-moħħ wara l-qtil ta' Daphne Caruana Galizia. Fil-bidu tas-seduta l-Qorti ħarġet digriet fejn laqgħet it-talba tad-difiża biex jinħatar psikjatra sabiex jevalwa l-istat mentali tax-xhud Melvin Theuma. Dr Joe Cassar inħatar bħala espert tal-Qorti. Sadanittant, Alvin Cardona kien appuntat bħala espert tal-Qorti biex jidentifika recordings mill-hard drive. Cardona qal li se jesebixxi 5 pendrives lill-Qorti li fihom hemm sensiela ta' recordings, apparti recordings li ssemmew fl-aħħar seduta . It-Tabib Vella jixhed dwar l-ittri li ngħata minn Keith Schembri Tela' wkoll fuq il-pedana tax-xhieda t-tabib tal-familja Fenech – Dr Adrian Vella. L-Ispettur Keith Arnaud ikkonferma li l-investigazzjoni dwar dan ix-xhud għadha għaddejja. L-Ispettur Arnaud qal li s'issa ma jidhirx li hemm responsabbiltà kriminali minn Dr Vella. Adrian Vella qal li ilu 32 sena jipprattika l-professjoni ta' tabib u lil Yorgen Fenech ilu jafu 30 sena. Qal li kien tabib ta' nannuh, missieru, tiegħu u ta' wlied Yorgen Fenech. Ir-rabta li għandu mal-Grupp Tumas hi li kien it-tabib tal-kumpanija. It-Tabib Vella qal li eżamina lil Fenech fil-lock up tal-Pulizija, minn fejn ċemplulu għax Fenech kellu wġigħ f'sidru. Dr Vella qal li ċert li dakinhar hu u Fenech tkellmu biss fuq affarijiet mediċi. Dr Vella qal li rrefera lil Fenech għal Mater Dei u hu ma marx miegħu. Dr Vella qal li Fenech ċempillu minn numru differenti wara li għamel angiogram. It-telefonata kienet fl-10.30pm tal-Ħadd. F'din it-telefonata, Fenech qallu biex imorru l-Mellieħa s'għand Keith Schembri biex jieħdu xi ħaġa. Keith Schembri kien ċempel ukoll lit-Tabib Vella u qallu biex jgħaddi s'għandu xħin ikun lejn il-Mellieħa. It-Tabib Vella qal li sar jaf lil Keith Schembri 4 snin ilu. X'ħin mar għand Schembri, qallu li bagħtu Fenech. Schembri tah xi karti u qallu biex itihom lil Fenech. Qal li ma kienx hemm iktar minn 6 karti u poġġiehom fil-but tal-ġlekk. Dr Vella qal li qatt ma fetaħ il-karti u Schembri ma qallux x'fihom. Dr Vella ħalef li ma rahomx. It-Tabib Vella qal li wara mar Portomaso għand Fenech u sab ħafna Pulizija f'kamra. Vella qal li ħareġ il-karti li tah Schembri biex itihom lill-avukat ta' Fenech, u Fenech ħadhomlu minn idejh. Waqt il-kontroeżami, Vella qal li dak il-ħin lil Fenech semgħu jgħid: "Ninżel jien, jinżel kulħadd." Vella qal li Fenech beda jara l-karti u beda jħażżeż fuq il-karti, u li hu ma setax jara x'kien fihom il-karti. Qal li Fenech kien aġitat dak il-ħin. Vella qal li sema' l-frażi "dan ma jistax ikun". Vella qal li Fenech sabbat kollox. Jgħid li ħassar il-Whatsapp għax beda jibża' li jinġabar mill-Pulizija Vella qal li dakinhar arrestawh il-Pulizija u ma tkellimx iktar ma' Fenech. Hu ġie arrestat it-Tnejn fis-1.00am mill-Qawra. Hawn it-Tabib Vella nfaqa' jibki fl-awla. Vella qal li ma jiftakarx li kien hemm drabi oħra li għadda xi karti oħrajn lil Fenech minn Schembri. Vella qal li tkellem ma' Schembri filgħaxija meta marru jħabbtulu l-Pulizija. Vella qal li ċempel lil Schembri mill-mobile tat-tifla biex jieħu parir mingħandu x'għandu jagħmel. Vella qal li tefa' l-mobile tiegħu meta ċempel numru li sejjaħlu stramb. Hu assuma li kien mid-Depot u tefa' l-mobile. Il-Pulizija damu jħabbtu kwarta. Ġiet bintu għax il-Pulizija ċemplu lilha biex jiftaħ il-bieb lill-Pulizija. Vella qal li qabel tefa' l-mobile tiegħu, ħassar il-Whatsapp u li għamel hekk għax kellu biża' kbir li jiġbruh dwar dak li seta' kien hemm miktub fil-karti.